Oikeusministeriö

Lausuntopyyntö OM 23/481/2005

EHDOTUKSET RIKOSOIKEUDELLISISTA SEURAAMUKSISTA TEOLLIS- JA TEKIJÄNOIKEUKSIEN NOUDATTAMISEN VARMISTAMISEKSI

Oikeusministeriö on pyytänyt kauppa- ja teollisuusministeriön lausuntoa ehdotuksesta Euroopan parlamentin ja neuvoston direktiiviksi rikosoikeudellisista toimenpiteistä teollis- ja tekijänoikeuksien noudattamisen varmistamiseksi sekä neuvoston puitepäätökseksi rikosoikeudellisen normiston vahvistamisesta teollis – ja tekijänoikeuksien loukkausten torjumiseksi ja ehdotukseen liittyvästä muistiosta.

Kauppa- ja teollisuusministeriö katsoo oikeusministeriön tavoin ehdotusten olevan oikeusperustaltaan ongelmallisia ja direktiivin soveltamisalaltaan riittämättömästi määritelty sekä yhtyy pääosin oikeusministeriön laatimassa muistiossa esitettyihin näkemyksiin ehdotusten vaikutuksesta Suomen lainsäädäntöön.
 
Ministeriön kanta ehdotusten sisältöön
Kauppa- ja teollisuusministeriön näkemyksen mukaan yhteisölainsäädännössä ei olisi aiheellista edetä teollis- ja tekijänoikeudellisten rikosten seuraamusten harmonisoimisessa ennen kuin direktiivin 2004/48/EY yksityisoikeudellisten ja hallinnollisten säännösten täytäntöönpano on jäsenvaltioissa suoritettu. Vasta sen jälkeen voidaan arvioida jäsenvaltioiden relevanttia rikoslainsäädäntöä intressitahojen hyödyllisiksi kokemien muutostarpeiden valossa. Lainsäädännöllisiin toimiin tulisi ryhtyä vasta tuolloin perusteellisten selvitysten jälkeen.   

Muistiossa esitettyä täydentäen kauppa- ja teollisuusministeriö esittää kunnioittavasti seuraavaa: 

Direktiiviehdotuksen 4 artiklassa esitetyt rikosten seuraamukset

Direktiiviehdotuksen 4 artiklan 2 kohdassa määrätyistä erityisseuraamuksista alakohdissa d) ja e) esitetyt yrityksen asettaminen tuomioistuimen valvontaan ja yrityksen purkaminen tuomioistuimen päätöksellä vaikuttavat ongelmallisilta seuraamusten täytäntöönpanon kannalta sekä tarkoituksenmukaisuudeltaan kyseenalaisilta loukkauksen seuraamuksilta. 

Mainitun artiklan alakohdassa g ) mainittu tuomioistuinten päätösten julkaiseminen on tulossa riita-asioissa teollis- ja tekijänoikeuslainsäädännössämme mahdolliseksi. Direktiivin teollis- ja tekijänoikeuksien noudattamisen varmistamisesta (2004/48/EY) 15 artiklan mukaan jäsenvaltioiden on varmistettava, että tuomioistuin voi kantajan vaatimuksesta määrätä, että loukkaajan kustannuksella päätös julkaistaan kokonaan tai osittain. Hallituksen esitys lainmuutoksista direktiivin 2004/48/EY täytäntöönpanoa koskien annettaneen joulukuussa 2005. 

Teollis- ja tekijänoikeusrikoksista tuomittavat vankeusrangaistukset
Kauppa- ja teollisuusministeriö toteaa, että puitepäätösehdotuksen 2 artiklan 1-kohdan säännöksen ”enimmillään vähintään neljän vuoden vankeusrangaistuksesta” voi käsittää myös siten, ettei kansallisten rangaistuksen mittaamista koskevien yleissäännösten, kuten rikoslain 6 luvun 8 §:n lieventämisperusteiden, ole tulkittava olevan ristiriidassa kyseisen puitepäätösehdotuksen säännöksen kanssa.  

Ministeriö yhtyy muistiossa esitettyyn näkemykseen siitä, että teollis- ja tekijänoikeuksien suoja tulisi lähtökohtaisesti säännellä erillään terveyteen ja turvallisuuteen liittyvistä rikoksista.

Vähimmäistaso tuomittavien sakkorangaistusten enimmäismäärille
Kauppa- ja teollisuusministeriö katsoo, että puitepäätösehdotuksen 2 artiklan 2-kohdassa esitetyt 100.000 ja 300.000 euron enimmäisrajat tuomittaville sakkorangaistuksille tulisi päiväsakkojärjestelmällemme vieraina luonnollisten henkilöiden osalta poistaa. Esitetty rikosoikeudellinen tai muu sakko on lisäksi käsitteellisesti epäselvä.

On lisäksi otettava huomioon, että valtiolle maksettavaksi tuomittavat esitetyn suuruiset sakkorangaistukset saattavat olla epäsuhtaisia rikoksen vakavuuteen nähden eivätkä koidu loukkauksen kohteena olevan oikeudenhaltijan hyödyksi. 
Syyteoikeus
Kauppa- ja teollisuusministeriön näkemyksen mukaan teollis- ja tekijänoikeusrikosten asianomistajilla tulee lähtökohtaisesti säilyttää oikeuksiensa puolustamisessa mahdollisuus valita rikos- ja siviiliprosessin välillä. Kuluttajille laajalti merkityksellinen oikeudenloukkaus on jo nykyisin virallisen syytteen alainen, mikäli rikoslain 49 luvun 3 §:n erittäin tärkeän yleisen edun edellytys täyttyy.

Osastopäällikkö, ylijohtaja			Kalle J. Korhonen

Ylitarkastaja				Jaakko Ritvala